### NN 50/2017 (26.5.2017.), Odluka o lokalnim porezima Općine Preseka

Općina Preseka

1146

Na temelju članka 35. Zakona o lokalnoj i područnoj (regionalnoj) samoupravi (»Narodne novine«, broj: 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13. i 137/15.), članka 20. stavak 1. i članka 42. Zakona o lokalnim porezima (»Narodne novine«, broj: 115/16.) i članka 28. Statuta Općine Preseka (»Glasnik Zagrebačke županije«, broj: 21/09. i 09/13.) Općinsko vijeće Općine Preseka na 19. sjednici održanoj 19. travnja 2017. godine, donijelo je

ODLUKU

O LOKALNIM POREZIMA OPĆINE PRESEKA

I. OPĆE ODREDBE

Članak 1.

Ovom Odlukom utvrđuju se lokalni porezi koji su izvori prihoda Općine Preseka, stopa prireza porezu na dohodak i poreza na potrošnju, visina poreza na kuće za odmor te nadležno porezno tijelo za utvrđivanje i naplatu poreza na potrošnju i poreza na kuće za odmor.

II. VRSTE POREZA

Članak 2.

Lokalni porezi Općine Preseka su:

1. prirez porezu na dohodak,

2. porez na potrošnju,

3. porez na kuće za odmor,

Općina Preseka dužna je uvesti i naplaćivati porez na nekretnine.

1. Prirez porezu na dohodak

Članak 3.

Prirez porezu na dohodak plaća se po stopi od 5%.

2. Porez na potrošnju

Članak 4.

Porez na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima plaća se po stopi od 3%.

3. Porez na kuće za odmor

Članak 5.

Porez na kuće za odmor plaćaju pravne i fizičke osobe koje su vlasnici kuća za odmor u iznosu 7,86 kuna po jednom četvornom metru korisne površine kuće za odmor.

III. POREZ NA NEKRETNINE

Članak 6.

Predmet oporezivanja, porezni obveznici, utvrđivanje, naplata i druga pitanja vezana uz porez na nekretnine uređuju se posebnom odlukom Općinskog vijeća Općine Preseka, sukladno odredbama Zakona o lokalnim porezima.

IV. UTVRĐIVANJE I NAPLATA

Članak 7.

Temeljem Suglasnosti da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine«, broj: 01/17.), Općina Preseka poslove utvrđivanja, evidentiranja, nadzora, naplate i ovrhe radi naplate općinskih poreza propisanih u članku 2. stavak 1. pod točkama 1., 2. i 3. ove Odluke, u cijelosti prenosi na Ministarstvo financija, Poreznu upravu.

Temeljem Pravilnika o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine«, broj: 01/17.), Ministarstvu financija, Poreznoj upravi za obavljanje poslova iz stavka 1. ovog članka pripada naknada u iznosu 5% od ukupno naplaćenih prihoda.

Članak 8.

Ministarstvo financija, Porezna uprava dužna je do 15. dana u mjesecu, za prethodni mjesec, Općini Preseka dostavljati zbirna izvješća o utvrđenim i naplaćenim porezima.

Ministarstvo financija, Porezna uprava dužna je Općini Preseka dostavljati zbirna izvješća o saldu nenaplaćenih potraživanja poreza i to najkasnije:

– do 5. veljače tekuće godine, sa stanjem na dan 31. 12. prethodne godine,

– do 5. srpnja tekuće godine, sa stanjem na dan 30. 6. tekuće godine.

Članak 9.

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima (FINA) da naknadu Ministarstvu financija, Poreznoj upravi iz članka 7. stavak 2. ove Odluke obračuna i uplati u državni proračun i to do zadnjeg dana u mjesecu za protekli mjesec.

V. PREKRŠAJNE ODREDBE

Članak 10.

Prekršajne i kaznene odredbe propisane Zakonom o porezu na dohodak i Zakonom o lokalnim porezima jednako se primjenjuju i na poreze propisane ovom Odlukom.

Postupak za izricanje kazne u prvom stupnju za prekršaje zbog povreda odredbi ove Odluke pokreće, vodi te donosi rješenje o prekršaju nadležna ispostava Porezne uprave.

VI. PRIJELAZNE I ZAVRŠNE ODREDBE

Članak 11.

Na postupak utvrđivanja i naplate poreza iz ove Odluke te druga postupovna pitanja koja nisu uređena ovom Odlukom primjenjuje se zakon kojim je uređen porezni postupak.

Članak 12.

Stupanjem na snagu ove Odluke prestaje važiti Odluka o općinskim porezima (»Glasnik Zagrebačke županije«, broj: 01/02. i 11/02.) i Odluka o prirezu porezu na dohodak Općine Preseka (»Glasnik Zagrebačke županije«, broj: 80/02. i 153/14.).

Članak 13.

Postupci utvrđivanja i naplate poreza na kuće za odmor započeti po ovoj Odluci, a koji nisu dovršeni do 1. siječnja 2018. godine, dovršit će se po odredbama ove Odluke.

Članak 14.

Postupci u svezi s utvrđivanjem i naplatom poreza na tvrtku ili naziv i poreza na kuće za odmor započeti do dana stupanja na snagu ove Odluke, završit će se prema odredbama Odluke o općinskim porezima (»Glasnik Zagrebačke županije«, broj: 01/02. i 11/02.).

Članak 15.

Odredba članka 5. ove Odluke prestaje važiti 1. siječnja 2018. godine.

Članak 16.

Ova Odluka stupa na snagu osmog dana od dana objave u »Glasniku Zagrebačke županije«, osim odredbi o prirezu porezu na dohodak, koje stupaju na snagu prvoga dana u mjesecu nakon mjeseca objave u »Narodnim novinama«.

Klasa: 410-01/17-01/13

Urbroj: 238/26-17-04

Preseka, 19. travnja 2017.

Predsjednik
 Općinskog vijeća
 Stjepan Mušak, v. r.